Dr. Joseph Mercola

Sejtszintű egészség

A fordítás az alábbi kiadás alapján készült:

Dr. Joseph Mercola: Your Guide to Cellular Health – Unlocking the Science of Longevity and Joy. Joy House Publishing, 125 SW 3rd Place, Suite 200 Cape Coral, FL 33991

Copyright © 2025 by Dr. Joseph Mercola

All rights reserved.

Hungarian edition © Jaffa Kiadó, 2025

Minden jog fenntartva!

Hungarian translation © Nimila Zsolt, 2025

Borítóterv Alexia Garaventa

Fordította Nimila Zsolt

Szerkesztő Gaborják Ádám

Felelős szerkesztő Schultz Judit

Felelős kiadó Rados Richárd

ISBN 978-963-687-218-2

Jaffa Kiadó • www.jaffa.hu

Az elektronikus verziót készítette az eKönyv
Magyarország Kft. • www.ekonyv.hu

Jogi nyilatkozat

A könyvben található információk nem helyettesítik az orvosi tanácsadást, és alkalmazásuk az olvasó felelőssége. A szerző és a kiadó nem vállal felelősséget egyetlen, a könyvben szereplő bármely javaslat követése miatt esetlegesen bekövetkező sérülésért vagy más egészségügyi problémáért. Minden egészségi problémájával forduljon orvoshoz!

Tartalomjegyzék

Köszönetnyilvánítás

Megjegyzés az olvasóknak

Rövid áttekintés:
az egészség forrása a sejtjeinkben

Az élet egy utazás:
döntések és felfedezések

Bevezetés

1. fejezet
A túláradó egészséghez és a megújult energiához vezető út

Köszönetnyilvánítás

E könyv megírása csodálatos kaland volt számomra, amely a felfedezésről, az együttműködésről és a mélyről jövő háláról szólt. Ahogy beleássuk magunkat a sejtszintű gyógyítás rejtelmeibe, egyre világosabbá válik, hogy óriások nyomdokain járunk, a prófétákéban, akik kitaposták előttünk az utat.

Szeretném kifejezni őszinte hálámat minden elkötelezett tudósnak, kutatónak és orvosnak, akik tudásukat latba vetve új biológiai igazságokat tártak fel, és megosztották azokat a világgal, bátran kitartva a hagyományos orvoslás követőinek részéről tapasztalt kétkedéssel és ellenséges érzülettel szemben. Ez a bátorság és kitartás tette lehetővé az emberi egészség alaposabb megértését, és nagyban hozzájárult a Sejtszintű egészség létrejöttéhez, megkérdőjelezve a kőbe vésettnek tekintett elméleteket, hogy jobban megértsük szervezetünk működését.

Legelőször szeretném kiemelni a néhai dr. Ray Peat munkásságát, aki a bioenergetika területének valóságos titánja volt. A könyv nagyrészt az ő úttörő munkásságára épül. Peat fáradhatatlanul dolgozott az összetett biológiai adatok gyűjtésén és értelmezésén, megteremtve ezzel a Sejtszintű egészség elméleti alapjait. Szakmai példaképemmé tette magát azzal, hogy az igazság utáni kutatás során kész volt megkérdőjelezni az intézményesített dogmákat.

Külön hálával tartozom Georgi Dinkovnak, a kifogástalan emlékezőtehetségű bolgár informatikai szakembernek. Peat nyomdokába lépve fáradhatatlanul dolgozik azon, hogy azonosítsa azokat a folyamatban lévő kutatásokat, amelyek megerősítik vagy bővítik Peat bioenergetikai elméleteit. Páratlan tehetséggel képes összegezni és szintetizálni az adatokat, lényeglátó kapcsolatokat teremtve közöttük, ezáltal hidakat képezve köztük és múltbéli elméletek között, és figyelmet irányítva egykorvolt tudósok eredményeire.

Ami Ahlstedt segítségét nem tudom eléggé megköszönni, felbecsülhetetlen értékű támogatást nyújtott a projekthez hosszú éveken át. Közel két évtizede ő a hírlevelem főszerkesztője, így bőséges tapasztalatával és a kitűzött célok elmélyült ismeretével segítette a könyv létrejöttét. Fordulópontot jelentett a projektben, amikor igent mondott a részvételre.

Kiváló csapatot alkotunk, hatékonyan és kiterjedt tárgyi tudással tudtuk feldolgozni a legbonyolultabb témákat is. Ami buzgalma és szerkesztői tudása kulcsfontosságú szerepet játszott abban, hogy rekordidő alatt meg tudtuk írni ezt a könyvet, és nem kellett kompromisszumokat kötni a minőség és a részletesség terén. Komoly szerepe volt abban, hogy az összetett tudományos fogalmakat érthető, olvasmányos prózába tudtuk sűríteni.

Dr. Ashley Armstrong a bátorság és odaadás mintaképe, az egészség és a fenntarthatóság bajnoka. A pénzügyi nehézségek ellenére tért át a villamosmérnöki pályáról a gazdálkodásra, megtestesítve a paradigmaváltást, amelyre szükség van az élelmiszertermelés és az egészség terén. Armstrong ismeri és tiszteli Ray Peat munkásságát, amellyel nálam is régebben ismerkedett meg, így felbecsülhetetlen értékű segítséget tudott nyújtani számomra a klinikai bioenergetikai orvoslás tökéletesítése során.

Az ipari mezőgazdaságot a saját biológiai működésünket hatékonyan optimalizáló regeneratív rendszerré szeretné alakítani, ami tökéletesen illeszkedik az átfogó egészségügyi forradalomba, amelyet ebben a könyvben hirdetek meg. Ismeretei és gyakorlati tapasztalata sokat adott hozzá az alkotás mezőgazdasággal és táplálkozással foglalkozó szakaszaihoz.

Rachel Resnick kulcsszerepet játszott a könyv egyik hangsúlyos részének létrejöttében. Ő ragaszkodott hozzá, hogy a makacs kiütéseim személyes történetén keresztül mutassam be a mondanivalómat. Ez a narratíva többször megjelenik a könyvben, nemcsak azért, hogy személyes dimenziót adjon a tudományos felfedezőutunknak, hanem hogy illusztráljuk az elméletek gyakori alkalmazhatóságát. Rachel bátorításának hatására osztottam meg ezt az élményt, és kétségkívül gazdagabbá tette a kész művet, talán személyesen megérinti az olvasók egy részét.

Ruth Ann Foster a kezdeti támogatásán túl később is fontos szerepet játszott a személyes narratívám csiszolásában. Az ő éleslátásának köszönhetően derült ki, hogy a kiütéseimet elsősorban nem az oxalátok okozták, hanem a higany. Ez a felismerés nemcsak a személyes hatásai miatt volt fontos számomra, hanem mert igazolta, mennyire fontos megkérdőjelezni és újra kiértékelni az eredményeket az igazság utáni hajszánk során. Ruth Ann szakértelme és alapossága tudományosan jóval pontosabbá és hatásosabbá tette ezt a központi történetet.

Kate Hanley számos korábbi könyvemet szerkesztette, és ezúttal is kivételes szakértelemről és elkötelezettségről tett tanúbizonyságot. Hálás vagyok neki, amiért rendbe szedte a könyvet, mielőtt továbbítottuk a fejlesztő szerkesztőkhöz. Kate odafigyel minden részletre és jól ismeri a témát, így egy letisztult, érthető és logikus szöveget adhattam ki a kezemből. Az ő korai munkája teremtette meg a sziklaszilárd alapot a szerkesztés későbbi fázisai számára.

Jessica Sindler, a Kevin Anderson & Associates fejlesztő szerkesztője strukturáltabbá és gördülékenyebbé tette a kéziratot. Lenyűgöző munkát végzett a könyv tartalmának újrarendezésével, neki köszönhető, hogy minden információ a megfelelő sorrendben kerül az olvasók elé, befogadhatóbbá és hatásosabbá tette a művet. Jessica egyszerre képes átfogó áttekintést nyújtani és elmerülni a részletekben, így egy koherens és magával ragadó narratíva jött létre. Nagyrészt neki köszönhető, hogy a könyvben bemutatott összetett gondolatok logikus és izgalmas formában tárulnak az olvasók elé.

Tony Romito csaknem két évtizede dolgozik velem, a kitartás és a tanulni akarás megtestesítője. Tony az ügyfélszolgálaton kezdte, ma pedig ő vezeti a tartalmakért és marketingért felelős teljes csapatunkat; miközben egyre feljebb jutott a vállalaton belül, fokozatosan átalakultak a célkitűzéseink. Bámulatos volt figyelni, ahogy rendíthetetlen elkötelezettséggel és önzetlenséggel dolgozott minden újabb feladatkörben.

Tony pontosan érti, hogy mire törekszünk, innovatív tartalom- és marketingstratégiáinak hála pedig hatékonyan tudjuk terjeszteni az üzenetünket, hogy elérjük azokat, akiknek a legnagyobb szükségük van a segítségünkre. Munkássága messze túlmutat a hivatalos munkakörén, a küldetésünk egyik legkiválóbb nagykövete.

Elismerés illeti a vezérigazgatónkat, Laura Berryt, és a Mercola.com teljes vezetői csapatát, amiért megteremtették a támogatást és infrastruktúrát ahhoz, hogy kreatív munkakörben dolgozhassak, és a lehető leghatékonyabban szolgálhassam a célkitűzéseinket. Az ő stratégiai irányításuknak és gyakorlati üzemeltetés terén mutatott hozzáértésüknek köszönhető, hogy nem feneklettünk meg az egészségügyi információk és termékfejlesztés zavaros vizein.

Ezenkívül hatékonyan védték a vállalatot a ránk irányuló támadásokkal szemben, ez tette lehetővé, hogy a feddhetetlenségünket megőrizve folytathassuk a munkánkat. A csapat elkötelezettsége és üzleti érzékének köszönhetően létrejött egy erőteljes platform, amelynek támogatásával a jövőben is megkérdőjelezhetjük az elfogadott tételeket, alternatív megoldásokat kínálva az egészség és a jóllét eléréséhez.

Arthur Klebanoff túlzás nélkül kulcsszerepet játszott a könyv megvalósításában. Hozzáértésének és szakmai kapcsolatainak köszönhetően szerződhetett le új kiadóvállalatunk, a Joy House Publishing a Simon & Schusterrel. Arthurnak köszönhetjük, hogy sikeresen vettük az új kiadóvállalat alapításának megannyi akadályát. Stratégiai látásmódja és az iparági ismeretei segítettek minket abban, hogy ilyen tehetséges csapatot toborozzunk, és kialakítsuk a sikeres működéshez szükséges struktúrákat. Arthur őszintén hisz az üzenetünkben, és fáradhatatlanul dolgozik azon, hogy minél szélesebb körhöz jusson el, amivel rengeteget tett a projekt sikeréért.

Őszinte hálával tartozom a Simon & Schusternek, amiért esélyt adtak egy olyan újonc kiadónak, mint a Joy House Publishing. Bebizonyították, hogy készek ráirányítani a figyelmet az egészségügyi és wellnessirodalom új és fontos szereplőire. Az ő hatalmas platformjuknak hála vált elérhetővé a szélesebb közönség számára a Sejtszintű egészség. A Simon & Schuster támogatása, erőforrásai és szakértelme nagyban hozzájárult a könyv megjelenéséhez, és nekik köszönhetően esélye lesz jelentősebb hatást gyakorolni az egészség és gyógyítás területére.

A 5W Public Relations a fősodorbeli média útvesztőjében segített eligazodni. Szakértelmük és kiterjedt kapcsolati hálójuk segítségével tudtunk reagálni korábbi kritikus cikkekre, illetve hatékonyan kommunikálni az üzenetünket. Stratégiai megközelítésüknek köszönhetően az ebben a könyvben ismertetett forradalmi elképzelések még szélesebb közönséghez juthattak el, leküzdve a lehetséges akadályokat és félreértelmezéseket. A 5W csapatának hála kiegyensúlyozottabb narratívát tudtunk felépíteni a munkánk köré, hogy a Sejtszintű egészség alkalmasabbá váljon a nyilvánosság számára.

Szeretném előre is megköszönni a Mercola egészségcoachok erőfeszítéseit, akik velünk együtt fognak dolgozni a kitűzött céljainkért. Rájuk hárul a kulcsfontosságú feladat, hogy gondoskodjanak a könyv olvasóiról, és segítsenek az itt leírt elveket megvalósítani a mindennapi életükben. A régmúlt idők mezítlábas orvosaihoz hasonlóan ezeknek a coachoknak hatékony és közérthető módon kell átadniuk a tudásukat, és segíteni a hozzájuk fordulóknak meghozni a szükséges egészségügyi döntéseket korunk propagandától és félretájékoztatástól hangos világában.

Az ő dolguk lesz gyakorlatias, személyre szabott egészségügyi stratégiát kialakítani a könyvben ismertetett elméletek alapján. Ezek a coachok lesznek a frontvonalon, felvértezve ügyfeleiket a szükséges tudással, és támogatva őket abban, hogy visszaszerezzék az irányítást saját egészségük felett.

Ez a könyv soha nem jöhetett volna létre imádott szüleim szeretete és támogatása nélkül. A gyerekkoromban tanúsított önzetlen odaadásuk és feltétel nélküli szeretetük „allergiássá” tett a félelemre, ami meghatározóvá vált a felnőtt életemben. Ez a félelmet nem ismerő hozzáállás adott erőt ahhoz, hogy bátor döntéseket hozva olyan rendszereket alakítsak ki, amelyek lehetővé teszik az egészségügyi problémák alapvető kiváltó okainak orvosi kezelését. A mindennapi viselkedésükkel közvetített értékek és az otthoni gondoskodó környezet nemcsak ennek a könyvnek a szemléletét formálta, hanem az egész életemet, valamint az egészséghez és gyógyításhoz való viszonyomat is.

Végül, de nem utolsósorban szeretném elismerni állandó társam és imádott kutyám, Joy érdemeit! Joy mindig mindenben mellettem áll (gyakran szó szerint), a hűsége nyugalmat és stabilitást biztosított a könyv megírása során. A tengerparton tett mindennapos déli séták a fizikai tevékenység és a napsütés mellett (amelyek központi szerepet töltenek be a könyvben ismertetett elméletekben) megfelelő alkalmat jelentettek az elmélkedésre.

Joy egyszerű és derűs személyisége mindig emlékeztet arra, hogy mennyire fontos részei életünknek a másokhoz fűződő kötelékek, a mozgás és a természetes ritmus. Nem véletlen, hogy Joy adta az ihletet az új kiadó, a Joy House Publishing alapításakor, mivel benne ölt testet minden, amit a munkám által másoknak szeretnék nyújtani: visszatérést a természetes, örömteli élethez. Bár Joy (jórészt) csendestársként vett részt a könyv megírásában, mégis páratlan segítséget nyújtott állandó örömforrásként és annak élő bizonyítékaként, hogy a társaság és a természet valódi gyógyerővel bír.

Kutya jól vagyunk! A szabadban a még kölyök pireneusi hegyikutyámmal, Joyjal.

Megjegyzés az olvasóknak

A könyv szerzője nem javasol konkrét egészségügyi ellátási formákat az olvasók számára, ugyanakkor meggyőződése, hogy az itt leírt tényeket, adatokat és tudást elérhetővé kell tenni mindenkinek, aki javítani szeretne az egészségi állapotán. A könyv nem helyettesítheti az olvasó saját orvosának vagy egészségügyi szolgáltatójának tanácsait és kezeléseit. Kizárólag az olvasó mérlegelésétől függ, hogy felhasználja-e a könyvben foglalt információkat.

A szerző és a kiadó nem vállal felelősséget a könyvben leírt készítmények vagy eljárások használata során bekövetkező esetleges káros hatásokért. A könyv a szerző saját véleményét és elméleteit ismerteti. Az olvasónak minden esetben konzultálnia kell saját egészségügyi szakértőjével a gyógyszerek, illetve étrend-kiegészítők, gyógynövényi vagy homeopátiás készítmények szedésének megkezdése, vagy a terápiás kezelések megkezdése vagy megszakítása előtt. A szerző által leírtak nem váltják ki a személyes orvosi tanácsadást az olvasó számára. A szerző továbbá nem vállal kifejezett vagy vélt garanciát semmilyen termék, eszköz vagy kezelés hatásosságára. A könyvben leírt állításokat nem ellenőrizte és nem hagyta jóvá sem a United States Food and Drug Administration, sem a Federal Trade Commission. Az olvasónak saját megítélése alapján és egy holisztikus orvoslással foglalkozó szakemberrel, a személyes/háziorvosával vagy más egészségügyi szolgáltatóval való egyeztetést követően kell meghoznia az egészségügyi ellátásával kapcsolatos konkrét döntéseket.

Rövid áttekintés:
az egészség forrása a sejtjeinkben

1. FEJEZET

A túláradó egészséghez és a megújult energiához vezető út

Jogodban áll és lehetőséged van tájékozott döntéseket hozni arról, hogy mit eszel, és mit teszel az egészségedért. Kimberly a helyes döntéseivel képes volt legyőzni a 2-es típusú diabéteszt, követendő példává válva ezzel sokak számára. A rejtett összetevők megismerésével rengeteget tehetsz a jóllétedért. Szerencsére könnyedén elkerülheted a feldolgozott ételekben található káros magolajok fogyasztását. A tested meg fogja hálálni a gondoskodásodat.

Azzal, hogy bővíteni szeretnéd az ismereteidet, máris elindultál az optimális egészség felé vezető úton. Gratulálunk, ezzel megtettél egy fontos lépést! A teljes értékű, nem feldolgozott ételek fogyasztásával a tested természetes életerejét erősíted. Minden egészségtudatos döntésed hozzájárul a hosszú távú jóllétedhez.

Aktiváld a szervezeted természetes gyógyerejét!

Pillants be a marketinglózungok mögé, és keress valóban tápláló élelmiszereket. A címkék gondos elolvasásával a sejtjeid pótolhatatlan energiatartalékait véded. Higgy abban, hogy képes vagy az aktív és egészséges életet segítő döntéseket hozni. Ne feledd, hogy a jobb táplálkozásért tett minden apró lépés hatalmas győzelem a jólléted szempontjából.

Bízz a tested ellenállóképességében!

A tested rendkívül alkalmazkodóképes. Az ómega-6 zsírsavak bevitelének csökkentésével a mitokondriumok működését segíted. Megtett az első lépéseket, hogy visszatérj az őseink kiegyensúlyozottabb táplálkozásához. Képes vagy visszafordítani a modern étkezési trendek hatását és helyreállítani az egészségedet.

Erősítsd magad tudással!

Válj önmagad és a szeretteid tájékozott egészségügyi szószólójává. Ha megkérdőjelezed az egészségügyi állításokat, és utánanézel azoknak, kézbe veszed saját jólléted feletti irányítást. Bízz az ösztöneidben és a tájékozott döntéshozatal erejében. Elismerésre méltó, hogy időt szánsz az egészségügyi információk megértésére, és ez a szokás hasznodra válik a jövőben.

2. FEJEZET

Állítsuk helyre a beleink egészségét!

Tizenöt éven át küzdöttem egy makacs bőrkiütéssel, de az ez ellen folytatott küzdelmem sorsdöntő egészségügyi felismerésekhez vezetett. A saját élményeim alapján kidolgoztam egy új egészségügyi elméletet, amely a betegségek kiváltó okát kezeli. Segített azonosítani a sejtek energiatermelése és a bél egészsége közötti kapcsolatot. A bőrkiütésemért elsősorban a fogtömésem és más mérgező anyagok feleltek. Ha ezüst (higany) töméseid vannak, azzal ártasz a saját egészségednek. De a saját bőrömön tapasztaltam, hogy tovább ront a helyzeten, ha egy átlagos fogász távolítja el ezeket, aki nem ismeri az ehhez szükséges biztonságos eljárásokat.

A fogtömések higanytartalmának veszélyei

A fogászati amalgám higanyt tartalmaz, az egészséget károsító erőteljes idegmérget. A tömésben található higany idegrendszeri, immunológiai és anyagcserezavarokat okozhat. A fogászati amalgámból idővel higany szivárog a szervezetbe. Egy biológiai fogászt kell felkérni az eltávolításukra. A méregtelenítéssel enyhíthetők a higany okozta károk és javítható a hosszú távú egészség.

A sejtek energiatermelésének és a mitokondriumok helyes működésének fontossága

A legtöbb egészségügyi problémáért a sejtek alacsony energiaszintje felel. A mitokondriumok sejtek erőművei. Ezek termelik a test összes funkciójához szükséges energiát. A mitokondriumok optimális működésének visszaállításával a legtöbb egészségügyi panasz megszüntethető. A mitokondriumok megújításához céltudatos táplálkozásra és életmódváltásra van szükség. A mitokondriumok és a bélben élő baktériumok optimális működésének helyreállítása jelenti a kulcsot az ifjúság forrásához.

A bél egészsége és az általános jóllét kapcsolata

A saját káromon tanultam meg, hogy a bél mikrobiomjának zavarai ártalmasak az egészségre. A bél egészsége kulcsfontosságú. Lelassítja az öregedést, erősíti az immunrendszert, és segít elkerülni a betegségek nagy részét.

3. FEJEZET

Testünk rejtett tartalékai: elérhető közelségben a túláradó egészség és a végtelen energia

A sejtek energiatermelése és a bél egészsége között erőteljes kapcsolat áll
fenn. A legtöbb egészségügyi probléma felett felsejlik a sejtek alacsony energiaszintje. A sejtek energiatermelése kulcsfontosságú ahhoz, hogy alacsony maradjon az energiaszint a vastagbélben. A túl sok oxigén hatására elszaporodnak a káros baktériumok, ami inzulinrezisztencia kialakulásához vezet. Ez az egyensúlyzavar felel számos krónikus egészségügyi problémáért.

A vastagbél túl magas oxigénszintje árt a jótékony baktériumoknak, és a betegségeket okozó baktériumok elszaporodásához vezet. Ez az egyensúlyzavar az endotoxin, egy veszedelmes mitokondriális méreganyag termelődését eredményezi. Az egészséged visszaállításához meg kell fordítanod ezt a folyamatot. Ehhez el kell kezdened gondozni a bél mikrobiomját. A maradéktalan egészség eléréséhez létfontosságú a bél egészsége.

A tünetek kezelése, az okok figyelmen kívül hagyásával: az inzulinrezisztencia szerepe

A hagyományos orvoslás a Wegovyhoz hasonló drága gyógyszerekkel kezeli az elhízást és a diabéteszt. A betegség kiváltó okával egyáltalán nem törődik. Sok betegségben játszik kulcsszerepet az inzulinrezisztencia. Hatással van az anyagcsere egészségére, és hozzájárul számos betegség kialakulásához. A HOMA-IR-teszt költséges, de igen hatékony módszer az inzulinrezisztencia mérésére.

A rostok és rövid láncú zsírsavak paradoxona

Részletesen bemutatjuk, hogyan válnak a rostok a rövid láncú zsírsavakat (Short-Chain Fatty Acid – SCFA) termelő bélbaktériumok üzemanyagává. Ezek a zsírok segítik megőrizni a bélfal épségét, továbbá energiát biztosítanak a végbél sejtjeinek, távol tartva az oxigént a végbéltől. A paradoxont az okozza, hogy a rostokban gazdag étrend növeli az SCFA-termelést, de ha a bél megsérül, ezek az „egészséges” rostok a betegségeket okozó baktériumokat kezdik táplálni. A káros baktériumok az egészségedet leépítő endotoxinokat termelnek.

A környezeti méreganyagok pusztító hatása az egészségre

A környezeti méreganyagok csökkentik a sejtek energiatermelését, és aláássák a bél egészségét. A mikroműanyagok és a szintetikus vegyszerek használata ma már rendkívül elterjedt. Ezek ártalmasak a mitokondriumokra. Csökkentik a sejtek energiatermelését, és ezáltal növelik a legtöbb betegség kialakulásának esélyét.

4. FEJEZET

Fáradtság helyett életerő: a sejtek egészségügyi kockázatainak kezelése

A sejtek egészségét négy jelentős veszély fenyegeti. Ezek a következők:

•  Túl sok esszenciális zsírsav (feldolgozott növényi olaj)

•  Ösztrogének (például műanyagokból származó xenoösztrogének)

•  Elektromágneses mezők (Electromagnetic field – EMF)

•  Endotoxinok

A feldolgozott és akár „egészséges” élelmiszerekben található növényi olajok ártanak a sejteknek, és fáradtságot, levertséget okoznak. Számos háztartási termék és kozmetikum tartalmaz endokrin rendszert károsító anyagokat (endocrine-disrupting chemical – EDC). A modern technikai eszközök keltette elektromágneses mezőknek való kitettség tovább súlyosbítja a helyzetet. Ezen tényezők mindegyike elősegíti a káros baktériumok elszaporodását a bélben. A baktériumok endotoxinok kiválasztásával gyengítik a sejtek energiatermelő képességét. Meg fogsz lepődni, hogy fentiek egyesített hatása miként befolyásolja az egészségedet.

A növényi olajok túlhasználata táplálja a krónikus betegségek „világjárványát”

Valószínűleg nagyon sok növényi és magolajat fogyasztasz. Ez csökkenti az energiaszintedet, és állandó fáradtságot okoz. Ezenkívül a magolajok túlzásba vitt fogyasztása áll a krónikus betegségek rohamos terjedése mögött. Ebbe a kategóriába tartoznak a szívbetegségek, az elhízás és a rák is. Szivárgóbél-szindrómát, neurodegeneratív betegségeket és szívbetegségeket okoznak.

Az endokrin rendszert károsító anyagok állandó fenyegetése

Az EDC-k, például a biszfenolok és ftalátok, a műanyagok és mindennapos termékek gyakori összetevői. A mikroműanyagok mindenhol jelenlévő környezeti szennyező anyagok, amelyek idővel felhalmozódnak a szervezetben. Átlagosan egy bankkártyára való műanyagot fogyasztunk el hetente. A gyártók minden évben félmilliárd tonna műanyagot állítanak elő. Ezek az anyagok a hormonokhoz hasonló hatást keltenek, felborítva az endokrin rendszer működését. Az EDC-k összefüggésbe hozhatók szaporítószervi problémákkal, szívbetegségekkel, a rákkal, az elhízással és a diabétesszel.

A készülékeink elektromágneses tere gondokat okozhat

Sokan egyre inkább a modern eszközök kínálta kényelemre támaszkodnak, a saját egészségük kárára. Az elektromágneses mezőknek (EMF) való kitettség drámai mértékben nőtt a modern technológia elterjedésével. A készülékek és vezeték nélküli hálózatok EMF-jeinek való krónikus kitettség károsan hat a mitokondriumokra. Csökkenti az energiaszintet és az állóképességet. Gyakorlati tanácsokat adok az EMF-kitettség csökkentésére.

A bélben élő káros baktériumok elindítják a betegségek ördögi körét, és idő előtti halált okoznak

A sejtek energiatermelésének csökkenése átalakítja a bélben élő baktériumközösség összetételét. A betegségeket okozó, az oxigént jól tűrő fajoknak kedvez, szemben az oxigént nehezen tűrő, jótékony baktériumokkal. Ez az egyensúlyzavar endotoxin-termelést eredményez, amit nehéz leküzdeni. Ezért olyan nehéz szakértői segítség nélkül kimenekülni ebből az életveszélyes, lefelé tartó spirálból.

5. FEJEZET

A napfény világítja meg az egészséghez vezető utat

A Földön minden élet a napnak köszönheti a létezését. A megfelelő mennyiségű és mértékű napfény kulcsfontosságú az egészség helyreállításához és fenntartásához. A nap hozzájárul a D-vitamin, a melatonin és az energia termelődéséhez. Segít elérni a hosszabb életet, javítja a szív egészségét és megelőzi a rák kialakulását. Azonban nagyon kell ügyelni a megfelelő mértékre. Az ideális mennyiségű napfény fokozza az energiatermelést és gyorsítja az egészséges állapot visszaállítását.

A nap önmagában nem okoz bőrrákot és idő előtti ráncosodást

A bőrgyógyászok figyelmeztetése jogos: a napfény valóban öregíti a bőrt és bőrrákot okozhat. De nem szokták hozzátenni, hogy ezért nem önmagában a nap felelős. A bőrrákot az okozza, hogy az elfogyasztott növényi olajok beépülnek a bőrsejtek közé. A napfény méreganyagokká alakítja ezeket. Legalább hat hónapon át ne fogyasszál növényi olajokat és feldolgozott ételeket, mielőtt vállalod a napfénynek való jelentős kitettséget. A bőr leégése világosan jelzi, ha túl sokáig voltál napon a szövetekben felhalmozódott növényiolaj-mennyiséghez képest.

A D-vitamin erejének kihasználása a napfény és étrend-kiegészítők segítségével

A napfény a D-vitamin termelés leghatékonyabb motorja. Ez a vitamin felel több ezer gén szabályozásáért. Az ideális D-vitamin szint számos betegség kialakulásának esélyét csökkenti. Ezek közé tartozik a rák, a szívbetegség és több autoimmun betegség. Természetes napfény híján a többségnek étrend-kiegészítőkre kell hagyatkoznia. Az adagolást, időzítést és az egyéb tápanyagok bevitelét mind számításba kell venni. A K_2-vitamin és a magnézium fokozza a szájon át bevett D-vitamin felszívódását és annak pozitív hatásait.

A korai és a déli napfény előnyei

A napfénynek való kitettség segít szabályozni a test cirkadiánritmusát, különösen reggelenként. A déli napfény a melatonin termeléséhez járul hozzá. A többség nincsen tisztában azzal, hogy a melatonin 95%-a nem az agyban, hanem a mitokondriumokban termelődik. A melatonin elpusztítja a szabad gyököket és védi a sejteket az oxidatív károktól.

A napfénnyel kapcsolatos tévhitek eloszlatása

A napfény nem feltétlenül káros. Azok számára jelenti a legnagyobb kockázatot, akik sok növényi olajat fogyasztanak. A kutatások szerint a napfénynek való mérsékelt kitettség csökkenti a halálozási rátát és javítja az egészséget. Az egészségügyi előnyök megszerzése és a káros hatások elkerülése csupán gondos időzítés kérdése. Fokozatosan kell növelni a napon töltött időt, miután legalább hat hónapja nem fogyasztasz magolajokat.

6. FEJEZET

Az egészséghez vezető út első lépése: fedezd fel a mozgás örömét!

A mozgás az optimális egészség egyik központi eleme. Mozgásszegény életmód mód mellett sosem lehetsz teljesen egészséges. A rendszer testmozgás egyebek mellett normális szintre csökkenti az inzulinérzékenységet és javítja az agyműködést.

A testmozgásnál is a mértékletesség a lényeg. A túlzásba vitt intenzív testedzés épp az ellenkező hatást éri el. Ne ess bele ebbe a csapdába. Inkább a mérsékelt testmozgásra, például a sétára támaszkodj. A séta során a teljes testet átmozgatod. Törekedj egy órányi sétára, elosztva a nap során.

A mozgásszegény életmód veszélyei

A mozgás hiánya számos egészségügyi problémát okozhat. Ezek közé tartozik az izmok leépülése és a krónikus betegségek megnövekedett kockázata. A testednek rendszeres mozgásra van szüksége. Ennek hiányában az energiád szintje is csökken. Idő előtti halált és felesleges szenvedést eredményez.

Ne ülj egyszerre túl sokáig. Az állóasztalok remek alternatívát jelentenek a testtartás javítására és a hátfájdalmak enyhítésére.

A testmozgás javítja az inzulinérzékenységet, a hormontermelést és a mitokondriumok egészségét

A rendszeres testmozgás javítja az anyagcsere működését, és növeli az energiatermelést. Javítja az inzulinérzékenységet, szabályozza a hormontermelést, és támogatja a mitokondriumokat. A testmozgás hatékony eszköz a testsúly szabályozására, a diabétesz elkerülésére és a fejünk kitisztítására.

Hogyan fokozza a testmozgás az agy működését?

A testmozgás fokozza az agyműködést és erősíti a szellemi jóllétet. A rendszeres testmozgás növeli a BDNF szintjét. Ez a fehérje az agy növekedését és túlélését segíti, valamint növeli a neuroplaszticitást. A BDNF segíti az agy alkalmazkodását, tanulását és a sérülésekből való felépülését.

7. FEJEZET

Tápláld szeretettel a testedet: az egészséges szénhidrátok egészségre gyakorolt hatása

A szénhidrátokban szegény étrend hosszú távon nem egészséges. A szénhidrátok megvonása tönkreteszi a sejtek energiatermelését. Kiegyensúlyozott szénhidrátbevitelre kell törekedned az agy és a test egészsége érdekében. Hosszú távon a szénhidrátokban szegény étrend stresszhormonok termelését eredményezi, és káros számodra. Ha nem fogyasztasz elég szénhidrátot, a tested az izmokból kezd előállítani glükózt. Ez veszélyes, különösen a kor előrehaladtával.

Számos tévhit terjed az inzulinrezisztenciával és a szénhidrátokkal kapcsolatban. Nem a zsiradékok, hanem a glükóz jelenti az ideális „üzemanyagot” a mitokondriumok számára.

A hosszú távú szénhidrátmegvonás árt az anyagcserének

Kevés tanulmány foglalkozott a szénhidrátokban szegény étrendek hosszú távú előnyeivel, így nincs kellő tudományos bizonyíték ezekre. Az idő múltával a szénhidrátokban szegény étrend csökkenti a sejtek energiatermelését. A tartós szénhidrátmegvonás rendkívül kockázatos az egészséged szempontjából. A legtöbb felnőttnek legalább napi 200–350 gramm szénhidrátra van szüksége a sejtek megfelelő energiatermelésének fenntartásához.

A glükóz kulcsszerepet játszik az energiatermelés és az egészség fenntartásábann, valamint a betegségek megelőzésében

A mitokondriumok létfontosságúak a sejtek energiatermelése és egészsége szempontjából. Az egészséged érdekében javítanod kell a mitokondriumok működésén. A mitokondriumok adenozin-trifoszfátot (ATP) termelnek, a sejtek első számú energiaforrását. A mitokondriumok az ATP hatékony termelésével képesek kellő energiát biztosítani a sejtek legtöbb funkciójához.

Az agy glükózból nyeri az energiát

Az agyad rengeteg energiát igényel. A hatékony működéshez elsősorban glükózt igényel. Muszáj elegendő szénhidrátot fogyasztanod. Ez elengedhetetlen az agy optimális működése és a szellemi frissesség szempontjából. A ketonok alternatív energiaforrást jelenthetnek, de nem ideálisak az agy számára. A ketonokra való hagyatkozás idővel csökkenti az agyműködés hatékonyságát.

Koncentrálj a belek egészségére és a testreszabott étrendre az energiaszinted javításához!

A belek egészsége és a test szénhidrát-feldolgozó képessége szorosan összefonódik. A mikrobiom komoly befolyással van arra, hogyan alakítja át a szervezet a szénhidrátokat. Az elfogyasztott szénhidrátok típusa pedig hatással van a belek egészségére. A belek egészségének visszaállításához gondosan meg kell válogatnod, milyen szénhidrátokat veszel magadhoz.

8. FEJEZET

Szeresd a sejtjeidet: az olajok lecserélésével gyorsan javíthatod a jóllétedet

A növényi olajok kiterjedt használata szinte mindenki egészségére káros hatással volt. Az étkezési olajokat előállító ipari szereplők mindent megtettek azért, hogy ezek az olajok a feldolgozott élelmiszerek gyakori összetevői legyenek. A kutatási eredményeket és a közvéleményt is manipulálták. Ők terjesztették el, hogy ezek az olajok a hagyományos zsiradékok egészséges alternatívái. Valójában az összes növényi olajat érdemes hagyományos zsiradékokkal, például vajjal és faggyúval kiváltani. Ez az energiaszintednek és a súlyodnak is jót fog tenni. A zsírok gondos megválasztása az egyik legfontosabb lépés az egészséged visszanyeréséhez.

A növényi olajok megtévesztő természete

A magolajok, más néven „növényi olajok”, jelentősen feldolgozott termékek. Többek között szójababból és kukoricából nyerik ki ezeket. A leginkább feldolgozott élelmiszerek közé tartoznak. Úgy reklámozzák őket, hogy egészségesebbek a hagyományos zsiradékoknál, például a vajnál és a kókuszolajnál. Azonban ezeknek az olajoknak az előállítása során az egészségre káros vegyszereket és ipari eljárásokat alkalmaznak. A folyamat során veszedelmes metabolikus méreganyagok jönnek létre ezekben az olajokban.

Ezért kell csökkentened a növényi olajok fogyasztását!

Ha optimális egészségre vágysz, mondjál búcsút minden növényi olajnak. Korlátozd legfeljebb napi 5 grammra a linolsav (LA), a növényi olajokban fellelhető leggyakoribb ómega-6 zsírsav bevitelét. Ez gyakorlatilag csak a feldolgozott élelmiszerek teljes elhagyásával lehetséges. Használj hagyományos zsiradékokat, mint a vaj és a faggyú. Figyelj oda a szárnyasok és a sertéshús LA-tartalmára is.

Az „egészséges” élelmiszerek átértékelése

Az olyan „egészséges” olajok, mint az olíva- és avokádóolaj túlfogyasztása is káros lehet. Ezek egyszeresen telítetlen zsírsavakban gazdagok, amelyek megzavarhatják a mitokondriumok működését. Érdemes jelentősen korlátozni minden növényi és magolaj fogyasztását, az egészségesnek bélyegzettekét is. A magvakat és mogyoróféléket szintén egészségesnek szokás tekinteni, de magas az LA-tartalmuk. Érdemes ezeket is mellőzni hat hónapig az LA-szint csökkentéséhez.

9. FEJEZET

A belső életerő felélesztése: a kollagén gyengéd építő és átalakító hatása

A modern étrendekből gyakran hiányzik a kollagén. A kollagénbevitel növelése jelentősen javíthatja az egészségedet. A kollagén a kognitív funkciók segítése mellett az élettartam meghosszabbításában is szerepet játszik. A kollagén a test fehérjéinek kétharmadát teszi ki. Létfontosságú a bőr, a csontok és a kötőszövetek számára. Kulcsszerepet tölt be a sejtek hidratálásában és működésében.

A kollagén egyik fontos összetevője, a glicin az élettartam növeléséhez és a belek egészségéhez egyaránt hozzájárul. A glicin ezenkívül gyorsítja a sebek gyógyulását, javítja az alvás minőségét, és védelmet nyújt a korosodó agynak. A glicin nem esszenciális aminosav, mivel a szervezet maga is képes előállítani, de nem tudja teljes mértékben fedezni a saját szükségleteinket. Ennek ismeretében kell döntened a glicin beviteléről.

Léteznek glicintartalmú étrend-kiegészítők, de érdemes teljes értékű élelmiszerekkel magunkhoz venni. A zselatin a kollagén egyik, hőkezeléssel redukált típusa. A glicin szintjének növeléséhez fogyasszál kollagénben gazdag élelmiszereket, például csontlevest vagy zselatin- és kollagéntartalmú étrend-kiegészítőket.

Fontos megfelelő arányban fogyasztani az izomhúst és a kollagénben gazdag élelmiszereket. A hagyományos tojások és sajtok fogyasztása sem teljesen kockázatmentes. Tanácsot adok a minőségi állati fehérjék azonosításához, kiemelve a szabadtartású alternatívákat. Az állati fehérjék fogyasztásakor előfordulhat, hogy túl sok vasat vagy foszfort viszünk be. Azonban van rá mód, hogy fenntartsuk ezen létfontosságú ásványi anyagok optimális szintjét és egyensúlyát.

Fogyassz minőségi állati fehérjéket az egészséged javítása érdekében

A fehérjékre az izomtömeg fenntartásához, az immunrendszer működéséhez és a sejtek energiatermeléséhez van szükségünk. Nagyon fontos, hogy milyen minőségű állati fehérjéket veszünk magunkhoz. Ha csak lehet, válaszd a szabadtartású állatokból származó termékeket, mivel ezek egészségesebb zsírokat tartalmaznak. Részesítsd előnyben a kérődzőket (amelyek a felkérődzött táplálékot rágják meg újra), mint a szarvasmarha, a bárány és a kecske. A nem kérődző állatok húsával óvatosnak kell lennie, mivel például a sertések és a baromfik takarmányában, még ha organikusan tápláltak is, sok magas LA-tartalmú gabonafélét találni.

Az izomhúsok és a kollagén együttesen hozzásegítenek a hosszabb élethez

A húsfogyasztásod napi maximuma 100 gramm körül legyen. Ha csak izomhúsokat eszel, felborul az aminosavak egyensúlya. Ekkor túl sok metionin keletkezik a szervezetben, ami rövidebb élettartamot és pajzsmirigyzavarokat eredményez. A fehérjebevitel egyharmada származzon kollagénből vagy annak aminosavaiból. Ez a teljes értékű állati hús fehérjetartalmát tükrözi.

A vas- és foszforbevitel egyensúlya kulcsfontosságú az egészség és a csontok szilárdságának megőrzéséhez

Az állati fehérjékkel bevitt túl sok vas és foszfor káros lehet. A magas vasszint oxidatív stresszt és krónikus egészségügyi problémákat okozhat. A túl sok foszfor a kalcium egyensúlyát boríthatja fel, ami kihat a csontok egészségére. Ezeknek az ásványi anyagoknak a számontartása és egyensúlya elengedhetetlen az optimális egészséghez. Ehhez étrendelemzésre és étrend-kiegészítőkre is szükséged lesz.

10. FEJEZET

A bél szivárványa: a bél szénhidrátokra épülő helyreállítása

A szénhidrátokkal kapcsolatban számtalan nehézséggel és tévhittel kell megküzdened. A szénhidrátok létfontosságúak az egészséged szempontjából. Energiát biztosítanak, segítik az agy működését és az izmok kiépülését. Sok formában találkozhatsz velük az egyszerű cukroktól az összetett keményítőkig. Mindegyik eltérően hat a szervezetedre. A könnyen emészthető szénhidrátok segítik az emésztést és a tápanyagok felszívódását.

A szénhidrátoknál különösen fontos a kiegyensúlyozott bevitel. Az igényeidhez kell igazítani, hogy erősítse a belek egészségét, és ne ártson neki. A nem megfelelő szénhidrátbevitel olyan betegségek kialakulásához vezet, mint a SIBO (small intestinal bacterial overgrowth – kontamináltvékonybél-szindróma) vagy a candida elszaporodása. A szénhidrátokat mindig célzottan, a belek aktuális egészségi állapotának megfelelően kell fogyasztani. A szénhidrátok vörös, sárga és zöld színkategóriákba való, újszerű besorolása megkönnyíti a feladatot.

A szénhidrátok megismerése: az egyszerű cukroktól az összetett keményítőkig

Egy újszerű kategorizálást javaslok a szénhidrátok megértéséhez. A zöld kategória mindenki számára jótékony hatású. A sárga kategória fogyasztása előkészítést igényel. A vörös kategóriába tartozók fogyasztása csak kifogástalan egészségű belek esetén javasolt. A rendszer célja, hogy segítsen kiválasztani az aktuális egészségednek és anyagcserédnek megfelelő szénhidrátokat. A szénhidrátbevitel személyre szabása az előfeltétel a belek egészségének helyreállításához. Azzal segítheted a folyamatot, ha kerülöd azokat a szénhidrátokat, amelyekre a beleid még nem állnak készen.

Mi a gond a szénhidrátbevitelt korlátozó étrendekkel?

A szénhidrátbevitel csökkentése a többségnél eleinte kedvező eredményeket hoz. Ez azzal magyarázható, hogy a kártékony baktériumok kevesebb táplálékhoz jutnak, ami csökkenti az endotoxin-termelésüket. Azonban bizonyos idő elteltével a szénhidrátok hiánya negatívan befolyásolja a mitokondriumok energiatermelését és a pajzsmirigyfunkciót. Ilyenkor a legjobb megoldás kellő mennyiségű szénhidrát bevitele (a háromszínű besorolás alapján) a sejtek igényeinek kielégítéséhez. Ezzel megnöveled a mitokondriumok energiatermelését, és aktiválod a sejtek javító és regeneráló funkcióit.

Az agy és a test létfontosságú üzemanyaga

A szénhidrátok kulcsszerepet játszanak az energiatermelésben, az agy egészségében és az izomzat építésében. A legtöbb felnőttnek legalább napi 200–250 gramm szénhidrátra van szüksége a sejtek megfelelő energiatermeléséhez. Ennek a felével az agyadat látod el! Kellő mennyiségű szénhidrát nélkül a szellemi és fizikai teljesítőképesség is visszaesik.

11. FEJEZET

Hét étrend-kiegészítő a mitokondriumok egészségének helyreállításához

Ebben a fejezetben hét étrend-kiegészítőről lesz szó. Ezek segítenek helyreállítani az egészségedet, miután a mitokondriumok méreganyagoknak voltak kitéve.

•  Az Akkermansia muciniphila nevű jótékony, oxigénre érzékeny baktérium. A többségünk szervezetében megcsappant ezeknek a baktériumoknak az állománya. Ez a mitokondriumok évtizedes működési zavaraira vezethető vissza. A mitokondriális mérgek eltávolítása után ennek a baktériumnak a hozzáadásával lehet megalapozni az egészséges bélflórát. Önmagában nem varázsszer, és csak azután alkalmazható, ha megszabadultál a könyvben bemutatott, a mitokondriumok számára ártalmas méreganyagoktól. Kizárólag az egészséges vastagbélben tud hatékonyan szaporodni.

•  A legtöbb felnőttnek hasznára válik a progeszteron szedése. Közömbösíti a túltermelődő stresszhormon és az ösztrogént utánzó vegyszerek hatását.

•  A magnézium, a kis mennyiségű niacinamid, tiamin, kalcium, valamint D_3- és K_2-vitaminok létfontosságú tápanyagok. A sejteknek a feldolgozott ételek miatt megcsappanó energiatermelését állítják vissza.

A bél egészségének helyreállítása: miért létfontosságú az Akkermansia az egészséges mikrobiomhoz?

Az Akkermansia az egészséges mikrobiom 3-4%-át teszi ki. Egyes szakértők szerint ez az arány akár 10% is lehet. Az emberi mikrobiomot vizsgáló laborok eredményei szerint az emberek mintegy harmadának szervezetében túl kevés Akkermansia található, vagy teljesen hiányzik a baktérium. Ez a mikroba rövid szénláncú zsírsavakat állít elő, amelyek később a végbél sejtjeit táplálják és javítják ki. Ezért olyan fontosak a bél egészségének és az energiatermelés helyreállításához.

Mindössze húsz éve fedezték fel ezt a baktériumot. Máris számos cég árusítja probiotikumként. A pasztőrözött jelzővel hirdetik a termékeiket, amihez jellemzően a biztonság és minőség gondolata tapadt az élelmiszer-marketingben. Ebben az esetben ez sajnos az élő, jótékony hatású baktériumok elpusztítását jelenti. Az első, élő Akkermansia törzset tartalmazó termék 2024 végén vált elérhetővé.

A progeszteron védelmet nyújt a környezeti ösztrogének ellen, és támogatja az egészséget

A környezeti ösztrogéneket gyakorlatilag képtelenség elkerülni. Hiába használsz kizárólag üvegeket, és kerülöd a műanyag csomagolásokat, be fognak jutni a szervezetedbe. A progeszteron semlegesíti, és akár meg is fordítja a tested elleni folyamatos ösztrogéntámadás hatásait. Ezenkívül a stresszhormonok magas szintje, az alacsony csontsűrűség, valamint a szív- és immunrendszeri problémák ellen is bevethető. A legtöbb progeszteronkészítmény rossz hatékonyságú, méghozzá a bevitel módja miatt. Részletes útmutatást nyújtok arról, hogyan tudod maximalizálni a progeszteron felszívódását. A szintetikus progeszteron (progesztin) veszedelmes, semmiképp sem javaslom a használatát.

12. FEJEZET

Felerősített anyagcsere: túláradó egészség egy hónap alatt

Valósítsd meg a javaslataimat ezzel a négyhetes tervvel. Minden héten az életmód egy másik elemére koncentrálunk. Segítek kihozni a maximumot a testedből, és felélénkítjük az anyagcserédet.

1. hét: Az alapok letétele a sikeres munkához. Egy izgalmas hét, ahol a felkészülésé a főszerep! Válassz tápláló, a céljaiddal egybevágó ételeket, amelyek javítják a belek egészségét. Feltérképezed a metabolikus rátádat (az anyagcseréd gyorsaságát) és a kalóriaigényedet egyszerű, otthoni eszközökkel. Ennek a tudásnak a birtokában fogod később optimalizálni az anyagcserédet.

2. és 3. hét: Pozitív változások. A kiegyensúlyozott étkezések és a makrotápanyagok optimalizálása jellemzi ezeket a meghatározó heteket. Mérsékelten fogyassz fehérjéket, különösen kollagénben gazdag forrásból. Ezenkívül egyél olyan tápláló zsiradékokat, mint a kókuszolaj és a vaj, valamint energiadús szénhidrátokat. Érezni fogod, hogy gyorsabban tudod kipihenni magad. Az erőnléti edzések szintén hasznosak lehetnek. Növelik az izomzatot, fokozzák az anyagcserét és javítják az inzulinérzékenységet. A napos időben tett napi sétáknak hála energikusabb leszel, és jobb lesz a hangulatod. A séták ráadásul segítenek helyreigazítani a belső órádat, ami jobb alvást eredményez.

4. hét: Az érezhető haladás. Az utolsó hét az örömről szól! A belek egészsége és az anyagcseréd egyaránt sokat javult az 1. hét óta. Újra elkezdhetsz enni bizonyos ételeket. Végezd el a tested reakcióinak finomhangolását. Ekkor véglegesíted a fenntartható, személyre szabott táplálkozási tervet, amely beválik számodra.

Az út végén élénkebbnek fogod érezni magad. Jobban alszol és egészségesebb leszel. A pozitív szokások hosszú távon javítják az anyagcseréd egészségét. Ezek segítenek beindítani a folyamatos fejlődést. Gratulálok: elindultál a túláradó egészséghez és életerőhöz vezető úton!

13. FEJEZET

A sejtek egészségének gondozása a modern világban

Napjaink környezeti kihívásai néha leküzdhetetlennek tűnnek, de képes vagy pozitív változásokat előidézni. A mindennapi életben hozott tájékozott döntésekkel a természet saját eszközeit mozgósítva fokozhatod a tested öngyógyító képességét.

Vess be új módszereket az egészséged visszaállításához. Próbáld ki a Mercola Health Coach alkalmazást és a tartalmas virtuális konzultációkat. Ne feledd, az egészség javításáért tett minden apró lépés újabb ok az örömre és büszkeségre!

Az élet egy utazás: döntések és felfedezések

Hozzád hasonlóan engem is számtalan élmény formált, mielőtt a mai önmagammá váltam. Minden lépés, minden döntés, minden felismerés egy újabb szál volt az életem és karrierem faliszőnyegében. Nem öncélúan mutatom be a saját múltam egyes fejezeteit, hanem tükörként szolgálnak, perspektívát adva a saját utazásodhoz.

Könnyű elfelejteni, hogy a mai látásmódunk egy hosszú és néha bizony kanyargós út eredménye. A meghozott döntések, a korábbi meggyőződések, a megszerzett tudás mind hozzájárulnak az egészségről és jóllétről vallott mai véleményünkhöz. Reményeim szerint a saját történetem érzékletesen illusztrálja, hogy az optimális egészséghez vezető út nem mindig lesz nyílegyenes. Ez egy felfedezőút, gyakran váratlan fordulatokkal és meglepetésekkel.

Szeretném, ha az életem pillanatfelvételeit viszonyítási pontként használnád a te döntéseid értékeléséhez. Hol tartasz a saját szervezeted és egészséged megismerésében? Milyen elképzelések alakították az eddigi utadat? Mik voltak a meghatározó pillanatok, amelyek átformálták a jólléttel kapcsolatos fogalmaidat?

Nem tagadom, hogy régebben hoztam olyan döntéseket, amelyek nincsenek összhangban a mai ismereteimmel. Régebben habozás nélkül elfogadtam a közvélekedést, máskor pedig hiányos információk alapján hoztam döntéseket. De ezek az élmények is értékesek voltak, mivel hozzájárultak a mai látásmódom kialakulásához.

Ezek a pillanatfelvételek bemutatják, hogyan alakult az egészséghez, a tudományhoz és az önismerethez való viszonyom. A kirajzoló történet azt meséli el, hogyan változik az ember látásmódja az idő múlásával hogyan formálhatják át a világnézetünket az új információk, és milyen váratlan felfedezésekhez vezethet a tudás keresése.

A fényképeket és azok aláírásait áttekintve gondolj a saját utadra, amit eddig bejártál. Ne feledd, egyikünk sem tekinthető „befejezettnek”. A történetem tovább folytatódik, ahogy a tiéd is. Ez a visszatekintés a múltra csupán emlékeztető, hogy sosem túl késő tanulni, fejlődni és meghozni a döntéseket azzal összhangban, amit az egészségről és a jóllétről megtudtunk.

Majdnem kétévesen a következőt gyereküket váró anyukámmal és apukámmal a család egyik barátjának esküvőjén. Pillanatfelvétel a bővülő családról és az új kezdetekről, ami jól tükrözi a későbbi nézeteimet az egészség és az emberi kapcsolatok szoros összefüggéseiről.

Kétéves koromban, ahogy boldogan tanulom a párbeszéd művészetét. (Apu volt a vonal másik végén.) Fejlődésnek indultak a kíváncsiság, a kapcsolatok és a lelkesedés magvai, előrevetítve az egészség és a jóllét lelkes kutatásával töltött életet.

Kétévesen, gondtalanul török az ég felé a játszótéri hintán. A maradéktalan boldogság pillanata, amely mindig emlékeztet arra, mennyire fontos a játék és a mozgás az életünkben.

A hároméves „Cowboy Joe” elindul a naplemente felé hűséges hintalova hátán. Ekkor még nem sejtettem, hogy ezt a kalandorszellemet követve az egészség utáni kutatás útját fogom járni egy életen át.

Háromévesen elkezdtem rácsodálkozni a világra, és tele voltam kérdésekkel. Visszatekintve a korai felfedezési vágy megágyazott az egész életen át tartó tanulásnak és kutatásnak.

Ötévesen, az óvodai csoport büszke végzőseként. Az egyik első tanulmányi sikerem, egy életen át tartó szenvedély kezdete: meg akarom érteni az engem övező világot.

Tizennégy évesen a nyolcadikos tudományos kísérletem mellett állva. Annak az előjele, hogy a későbbi karrierem során mindig kész voltam megkérdőjelezni a kőbe vésett igazságokat, bizonyítékokkal alátámasztva az egészséggel és jóléttel kapcsolatos új ismereteket.

Tizennyolc évesen, érettségivel a zsebemben léptem ki a nagyvilágba. Az egészség és orvostudomány felfedezésekkel teli útján tett első lépésem, amely számos váratlan fordulatot tartogatott számomra.

Megelőző szűrést végzek Chicago egyik belső kerületének kórházában. Az erről készült kép megtisztelő módon az American Osteopathic Association tanulói kézikönyvének címlapjára került. Már ekkor is elkötelezett híve voltam a megelőző kezeléseknek és a közösségi egészség ügyének, ami meghatározó motívum maradt az orvostudománnyal és jólléttel kapcsolatos gondolkodásomban.

Célba érek életem első és utolsó megnyert versenyén: 8 kilométeres futás 1980-ban. Büszkén viseltem a University of Chicago Track Club, az egyetemen végzettek tekintélyes atlétikai programjának mezét, amelybe megtisztelő módon felvettek… a legendás dr. George Sheehan társaságában futhattam. Ironikus módon a verseny szponzora az a Pfizer volt, amelynek módszereit később hevesen kritizáltam.

1982-ben, a friss orvosi diplomámmal készülök a rezidensi munkára. Egy forradalmi utazás hagyományos kezdete, amelynek során segítettem újradefiniálni az egészség és a jóllét addigi paradigmáit.

1985-ben, közel a célhoz az első és egyetlen maratonomon, amit nagyon szép, két óra ötven perces eredménnyel fejeztem be. A kitartás és odaadás fizikai próbatétele jól tükrözi az optimális egészség utáni rendületlen kutatásomat és a meggyőződésemet, hogy muszáj feszegetnünk az emberi teljesítőképesség határait.

Harmincnyolc évesen az irodámban Chicago külvárosában; lelkileg készülök a betegadatok felvételére az első elektronikus orvosi nyilvántartásba. Az orvostudomány és a technikai fejlődés egyik fontos találkozási pontja, a későbbi karrieremet meghatározó egészségügyi innovációk távoli előfutára. E digitális eszköz egyik első használójaként még én sem sejtettem, hogy később a jóllét megértésének és megközelítésének forradalmasításán fogok dolgozni.

A bátyám tanújaként az esküvőn; a szüleink és a három lánytestvérünk gyűrűjében. Ez az erős támogatást nyújtó háttér nélkülözhetetlennek bizonyult a személyes és a szakmai életemben is, ahogy az egészség és a jóllét forradalmasításán dolgoztam.

2022-ben fittyet hánytam az elvárásokra, és 185 kilós súllyal végeztem erőemelést, négy ismétléssel. Ez egyrészt rávilágít, mennyire komolyan veszem a kiváló fizikai teljesítmény javítását, másrészt igazolja, hogy az egészségügyi filozófiám a gyakorlatban is működik. Ékes bizonyítéka annak, hogy a megfelelő táplálkozás, a céltudatos testedzés és a jólléthez való holisztikus hozzáállás milyen lenyűgöző fizikai adottságokat eredményezhet minden korban, megkérdőjelezve az emberi teljesítőképességgel kapcsolatos előítéleteinket.

https://www.youtube.com/watch?v=gjtsc_zGPKY

https://youtu.be/ta2iLmMwQZE

2023-ban egy orlandói biohackelési rendezvényen demonstráltam az ellenállásos edzés erejét a nálam körülbelül harminc évvel fiatalabb dr. De Andrade segítségével, aki az öregedés lelassításával foglalkozik. Ez a videó bemutatja, hogyan tértem át az évek során a hosszútávfutásról az erőnléti edzésekre, ami jól tükrözi az egészséggel és edzettséggel kapcsolatos nézeteim alakulását. Reményeim szerint látványosan igazolja, hogy az aktív élet és a megfelelő rutin minden korban hatásos lehet!

Bevezetés

A sejtek energiája: az optimális egészség kulcsa.

Ha ezeket a sorokat olvasod, máris fontos döntést hoztál: szeretnéd visszanyerni az irányítást a saját egészséged felett. Ezzel a könyvvel az a célunk, hogy felvértezzünk az ehhez szükséges kiterjedt tudással. A fejezetek összeállításakor arra törekedtem, hogy figyelmeztesselek napjaink veszélyeire, mint a hamis vagy hiányosan alátámasztott állítások a gyógyszerek hirdetéseiben; a kérdéses hitelességű egészségügyi információk az interneten; és a meghirdetett célokra alkalmatlan egészségügyi szabályozás. Szeretném, ha ezek hibáit átlátva tudnál tájékozott döntéseket hozni, javítva a saját általános jóllétedet.

Fiatalon lenyűgöztek az orvostudomány és a technológia újdonságai, ezért léptem végül orvosi pályára négy évtizede, és máig tart a lendületem. A célom a kezdetektől fogva világos volt: javítani a saját egészségemet és az embertársaimét. Ez a kettős szenvedély vezetett ahhoz, hogy az internet egyik korai felhasználójaként olyan platformra leljek benne a huszadik század végén, amelyen keresztül megoszthatom, miként lehet természetes módszerekkel küzdeni a betegségek ellen, jóval szélesebb közönséget érve el így, mint ha a Chicago külvárosában működő rendelőm falai között maradok.

Az elmúlt huszonhét évben a weboldalam, a Mercola.com, több százmillió felhasználót ért el világszerte, megkérdőjelezve a fősodorbeli egészségügy tanácsait. Felhívjuk a figyelmet a túlzottan a gyógyszerekre támaszkodó rendszer gyenge pontjaira. Ezek a gyógyszerek csak a tüneteket mérséklik az okok kezelése nélkül, ami jelentős költségeket eredményez, alig törődve a kiváltó egészségügyi problémával. Az orvostudományi és online egészségügyi ismeretterjesztő munkámnak köszönhetően egyedi szemszögből figyeltem az egészségügy fejlődését, és az emberi biológia mindeközben változatlan alaptételeit.

Negyven évnyi intenzív kutatás, illetve az egészségügyi szakemberekkel és páciensekkel folytatott számtalan beszélgetés után pontosan átlátom, hogyan alkalmazhatunk hatékonyan természeti alapelveket a betegségek megelőzésére és visszafordítására. Sok esetben támaszkodtam korábbi, kellően el nem ismert úttörők munkásságára, akik nagyban hozzájárultak a saját filozófiám alakulásához.

Közülük is kiemelkedik a néhai biológus, dr. Ray Peat, aki a rendkívül ellentmondásos egészségügyi alapelveit bioenergetikai orvoslás néven foglalta egységes keretrendszerbe több évtized alatt. A könyv számos alapgondolata az ő úttörő munkásságát vette alapul, és kimondhatatlanul hálás vagyok neki, amiért az útmutatásaival annyi segítséget nyújtott a metabolikus egészség megértéséhez.

A COVID–19 világjárvány idején azt hirdettem, hogy az egészség holisztikus megközelítése jelentené a legjobb védelmet a betegség ellen. A magolajokról való lemondást, rendszeres testmozgást és a napfényen töltött idő növelését javasoltam a D-vitaminok szintjének emeléséhez. A hosszú idő alatt kialakult egészségügyi filozófiámon alapuló javaslataim heves elutasításra nyertek a fősodorbeli médiában.

Leginkább a COVID–19 „védőoltással” kapcsolatos nézeteimet vitatták. Csak felhívtam rá a figyelmet, hogy egy kapkodva kifejlesztett oltás nem nyújthatott igazolt védelmet, és ha túlságosan támaszkodunk rá, jelentősen nőhet a halálozások száma. A véleményem miatt szemben találtam magam az egészségügyi hatóságokkal, és ingerült viták zajlottak arról, mennyire biztonságosak és hatékonyak a védőoltások.

A COVID–19-cel kapcsolatos fenntartásaim miatt tartom annyira nagyra Peat munkásságát a bioenergetikai orvoslásban. Másokat jóval megelőzve ismertem fel a jelentőségét, és a könyvben megosztom veled is a kivételes egészségügyi alapelveit.

Kiváló biológiai szakemberek egyre nagyobb számban értenek egyet abban, hogy a legtöbb betegség egy meglepően egyszerű kiváltó okra vezethető vissza: a szervezet nem képes elég energiát termelni a sejtekben. A sejtek energiája szükséges a test javító és regeneráló funkcióihoz és szinte minden betegségből való felépüléshez.

Ez kifejezetten örömteli hír, világos célt jelöl ki, amely számtalan eszközzel elérhető, így nem leszel drága és kétes hatékonyságú gyógyszerekre utalva.

A gondolatot, hogy a sejtek energiája az egészség sarokköve, a „sejtszintű egészség egyesített elméletének” neveztem el. Az elmélet szerint a betegségek megelőzésének és kezelésének kulcsát a mitokondriumok energiatermelésének optimalizálása jelenti, mivel ezek termelik a sejtek energiájának nagy részét, és központi szerepet játszanak az anyagcserében. Ha ideálisan működnek a mitokondriumok, a test képes szembeszállni a betegségekkel, kijavítani a sérüléseket és fenntartani a homeosztázist.

Sajnos a modern életmód, vagyis a silány étrend, a környezeti méreganyagok, a stressz és a gyógyszerekre való túlzott ráutaltság, gyakran ront a sejtek energiatermelésének hatékonyságán. Ezek a tényezők elkerülhetetlenül a mitokondriumok működési zavarát okozzák, ami a fáradtságtól a kisebb fertőzéseken át krónikus és degeneratív betegségeket okozhat.

A sejtek egészségének biztosítása és védekezés a modern fenyegetések ellen

Ez a könyv segít helyreállítani a sejtjeid egészségét, és leküzdeni az ezt nehezítő akadályokat. Megismerheted a mitokondriumok és az energiatermelés tudományos hátterét, és gyakorlati tanácsokat kapsz a sejtszintű egészség javításához. Megvizsgáljuk a táplálkozás, az életmód és az étrend-kiegészítők energiaszintre gyakorolt hatását. Ezenkívül segítséget kapsz a káros tényezők, például a környezeti méreganyagok és egyéb külső stresszorok hatásának minimalizálására, amelyek napi szintű fenyegetést jelentenek az egészségedre.

A könyv felruház a szükséges tudással, hogy tájékozott döntéseket hozva növeld a sejtjeid energiatermelését, és ezáltal a tested ellenállóképességét a betegségekkel szemben. Ez nem pusztán egészségügyi tippek gyűjteménye. Teljesen újszerű nézőpontból tekintünk az egészségre és betegségre, amelynek lényege a test természetes gyógyító képességének optimalizálása a sejtek energiatermelésének fokozása által.

A bőséges sejtszintű energiatermelés feltételeinek megteremtése nemcsak biológiai szükséglet, hanem a szilárd alap, amelyre a test öregedés, betegségek és környezeti stresszorok elleni védelme épül. Minden szívverés, minden idegi impulzus és minden lélegzetvétel a sejtszinten termelt és használt energia fontosságáról tanúskodik. Ha csökken az energiatermelés vagy felborul az energetikai ökoszisztémánk érzékeny egyensúlya, romlani kezd az egészségünk… először alig észlelhetően, majd ijesztő gyorsasággal.

A sejtszintű egészség nem pusztán a betegség hiánya. Magába foglalja a genetika, az életmód és a környezeti tényezők összetett egymásra hatását, amelyek befolyásolják a test energiatermelését. Ez a könyv segít megérteni ezeket a folyamatokat: az energia anyagcseréjének egészségre gyakorolt hatását és a folyamatokat megbontó tényezőket, amelyek betegségekhez okozhatnak.

Legelőször áttekintjük, hogyan zajlik a test sejtjeiben az energia termelése és kezelése. Megtárgyaljuk a mitokondriumok, a sejtek „erőműveinek” kiemelt szerepét, és hogyan termelődik az adenozin-trifoszfát (ATP), a sejtek első számú üzemanyaga. Ezen alapismeretek birtokában később mélyebben elmerülhetünk az egészség és betegség sejtszintű dinamikájának kérdéseiben.

A későbbi fejezetekből megtudhatod, hogyan nyerheted vissza egészségedet az étrend és az életmód célzott átalakításával és a megfelelő étrend-kiegészítőkkel. Részletes tanácsokat kapsz olyan étrend kialakításához, amely hozzájuttat a létfontosságú tápanyaghoz a mitokondriumok működése és a sejtszintű energiatermelés támogatásához, illetve a mitokondriális méreganyagok eltávolításához az étrendből.

Kiderül, hogyan javíthatod jelentős mértékben az általános egészségedet az életmódod áthangolásával. Csak néhány példa: rendszeres testmozgás, a napon töltött idő optimalizálása és a káros táplálékok kiiktatása. A mag- és növényi olajok (például repce, napraforgó és szezám) a leggyakoribb mitokondriális méreganyagok az étrendedben.

Mire a könyv végére érsz, a szükséges tudással és eszközökkel felvértezve hozhatsz tájékozott döntéseket, hogy teljesebb, egészségesebb és örömtelibb életet élj.

A huszonegyedik századi Néma tavasz

Rachel Carson forradalmi műve, a Néma tavasz érzékletesen mutatja be, hogy láthatatlan környezeti veszélyek milyen jelentős hatással lehetnek az egészségünkre és a minket körülvevő világra. Carson az 1960-as években a rovarirtószerek, például a DDT veszélyeit ecsetelte, és hozzá hasonlóan mi is modern, gyakran láthatatlan kockázatokra világítunk rá, amelyek a sejtjeink egészségét és az általános jóllétünket fenyegetik.

Carson példája bizonyítja, mennyire fontos megkérdőjelezni a status quót, különösen, ha a környezetünkbe és a testünkbe juttatott vegyületekről van szó. A munkássága a környezeti tudatosság új korszakát nyitotta meg, és bebizonyította, hogy az érthetően tálalt tudományos érvek társadalmi és politikai változást is elindíthatnak.

Carson továbbá arra emlékeztetett mindannyiunkat, hogy az egészségünk elválaszthatatlanul összefonódik a környezetünk egészségével. A rovarirtószerek kiterjedt használata súlyos következményekkel járt az ökoszisztémákra és az emberi egészségre. A modern fenyegetések (az endokrin rendszert károsító anyagoktól kezdve a szintetikus anyagokon át a minket körülvevő elektromágneses mezőig) ugyanilyen összetett, egymásra ható, jórészt láthatatlan és idővel felhalmozódó károkat okoznak.

Ez a könyv a Néma tavaszhoz hasonlóan feltárja a környezeti tényezők és a krónikus betegségek áradata közötti összefüggéseket, amelyek talán már téged és a családodat is érintenek. A kapcsolatok megértése után át fogod látni, hogy a naponta meghozott döntéseid és egyes termékek használata miként hat az egészségre, a közösséged egészségére és a bolygó egészére.

Carson írása arra is figyelmeztet, mennyire fontos óvatosan közelíteni az új technológiákhoz és a nem természetes anyagokhoz. A gyors technológiai fejlődés és vegyi innovációk korában kritikus szemmel kell vizsgálnunk ezen újdonságok az egészségre és a környezetre gyakorolt, lehetséges hosszú távú hatását. Ez a könyv az ehhez szükséges tudással ruház fel: hogy ne csak a felszínt lásd, és képes legyél megkérdőjelezni, milyen rejtett ára van a modern kényelemnek.

Vedd kezedbe az irányítást: tájékozott döntések az optimális egészségért és a hosszabb életért

Ahogy nekilátsz feltárni az optimális egészség és a hosszú élet rejtelmeit, hamar látni fogod, milyen nehéz navigálni a modern táplálkozás zátonyokkal teli vizein. Könnyen elsodorhat az egymásnak ellentmondó információk és rejtett veszélyek áradata. De mindezen káosz közepette van egy reménysugár, egy mentőcsónak, amellyel kievezhetsz a tartós egészség partjaira: a tájékozottság ereje.

Napjainkban a kényelem vált a legfőbb értékké, a nyereség fontosabb az egészségnél, így az ipari élelmiszerek vegyi anyagok és feldolgozott szörnyűségek tápláléknak maszkírozott, mérgező masszájává silányultak. A feldolgozott készételek megtévesztő csábításától az elegáns éttermek kínálatán át a „dúsított” zabpelyhek és kenyerek üres ígéretéig: a szupermarket rejtett veszélyek aknamezőjévé, az evés a hamis egészségügyi állítások és államilag támogatott mérgek labirintusává vált.

Könnyű engedni a kényelem kísértésének, a gyors és egyszerű ételek szirénénekének, nem sejtve, hogy a tested és a tudatod milyen súlyos árat fizet ezért. A polcok között járkálva megszédülsz a színes címkék sokaságától, amelyek harsányan hirdetik az egészség és életerő ígéretét, míg a valódi jóllétet kínáló, az őseinket is tápláló teljes értékű, nem feldolgozott élelmiszerek a perifériára szorulnak, cifra adalékok nélkül.

Ez nyilvánvaló bizonyíték az élelmiszeripar befolyására, amely olyan mélyen beásta magát a mindennapi életünkbe, hogy néha egészségellenes összeesküvésnek tűnhet. Valójában nincs egyetlen bábjátékos, aki a színfalak mögött rángatja a zsinórokat. Ez a tudatlanság összeesküvése, az egészség alapelveinek és a valódi, teljes értékű ételek fontosságának kollektív elfelejtése.

A tömeges amnézia nem csak az élelmiszerekre vonatkozik. A gyökereinktől való elszakadás jele, szakítás a velünk született bölcsességgel és alkalmazkodóképességgel. A félelem és az elzártság szigetté tett minket, amelyet a bizonytalanság és félretájékoztatás óceánja vesz körül.

Hadd illusztráljam egy erőteljes analógiával a helyzet súlyosságát, amely talán örökre megváltoztatja a rejtett veszélyekhez való hozzáállásodat. Édesanyám Lucky Strike cigit szívott a II. világháború során, amikor még nem voltak közismertek a dohányzás veszélyei. A nemzedéke megannyi tagjához hasonlóan ő is dohányozni kezdett, nem is sejtve, milyen szörnyű következményekkel fog járni. Az orvosok sem voltak tisztában a kockázatokkal, így a szokás futótűzként terjedt, ellenőrzés és felügyelet nélkül.

Végül már nem lehetett eltitkolni a dohányzás valós hatásait. A lelkes dohányosok döntés előtt álltak: folytatják az önpusztítást, vagy a lehetőséget megragadva megváltoztatják a sorsukat. Édesanyám sajnos rosszul döntött, tüdőtágulat vitte el idő előtt.

A fenti példához kísértetiesen hasonló módon árasztották el csendes gyilkosok a környezetünket az elmúlt évszázadban, orvul leépítve az egészségünket és annak alapját: a mitokondriumok energiatermelő képességét a sejtjeinkben. Míg a dohányzás és a rekreációs drogok fogyasztása egyéni döntés, a környezeti méreganyagokat gyakran ránk kényszerítik, beleegyezésünk nélkül szivárognak be a mindennapokba.

A minket körülvevő műanyagoktól a csapvízzel tudtunkon kívül elfogyasztott hormonok és vegyszerek sokaságáig, a testünket bombázó elektromágneses mezőktől az étrendünk szerves részévé vált mérgező zsírokig: a csendes gyilkosok mindenhol ott vannak. Mégis valószínű, hogy szinte semmit sem tudsz az egészségedre gyakorolt pusztító hatásukról.

A félretájékoztatás ellenségei: tudás, technológia és innováció

A dohányzással kapcsolatos áttörést a vonatkozó ismeretek elterjedése hozta el. Ugyanezt a mintát követve veheted át az irányítást a sejtjeid egészségéért folytatott küzdelemben. Ha megérted, milyen csendes gyilkosokra kell odafigyelned, és hogyan szivárognak be az életbe, tájékozott döntéseket hozva kiiktathatod azokat, megalapozva az aktívabb és egészségesebb jövődet.

Egy cigaretta elszívása nagyjából öt percig tart, és tizenegy perccel rövidíti meg az életedet; ezt az öt percet olyan tevékenységekre fordíthatod, amelyekkel nemcsak az elveszett perceket nyered vissza, hanem akár hónapokkal hosszabbíthatod meg aktív életedet. Ha ezeket a perceket a könyvben leírt stratégiák megvalósításának szenteled, nem csupán semlegesíted mitokondriális mérgek hatását, hanem aktívan visszafordítod a folyamatot.

Elég jó befektetés: pár perc most a későbbi hónapokért. Az így töltött idővel nem csak az életedet hosszabbítod meg; az életminőségedet is javítod, egy jóllétben, aktívan töltött életet készítesz elő. Rajtad áll, hogy döntesz.

Tudnod kell, hogy igenis van kiút, helyre lehet állítani az egészségedet, a kapcsolatot önmagaddal és másokkal. És mindehhez csak tudásra van szükséged, amelynek birtokában tájékozott döntéseket hozhatsz az árral szemben haladva. A könyv lesz a vezérlő fénysugár, megvilágítva a valódi tartós egészség felé vezető utat. Minden újabb lappal közelebb kerülsz a korlátlan energia és a túláradó életerő felé, hogy szabadon, boldogan élhess.

Ha megismered a sejtek energiatermelésének tudományos hátterét és a betegségek kiváltó okait, kellő tudást szerzel ahhoz, hogy ne tévedj el az utad során. Segítséget kapsz az életedet megszálló csendes gyilkosok azonosításához és kiiktatásához.

A Mercola Health Coach alkalmazás egy innovatív, átfogó digitális eszköz az egészséged feletti irányítás visszaszerzéséhez. Testreszabott útmutatást, bizonyítékokkal alátámasztott információkat és a gyakorlatban alkalmazható, az egészségprofilodhoz és céljaidhoz igazodó erőforrásokat biztosít. Az alkalmazáson keresztül a legmodernebb táplálkozástudományi megoldásokhoz, életmód-javaslatokhoz és célkövetési funkciókhoz férhetsz hozzá, így teljes értékű egészségügyi társad lesz az okosabb, tájékozottabb döntések meghozásakor.

Folyamatosan bővítjük a Health Coach csapatát különböző egészségügyi szakemberekkel (például gyógyszerészekkel), hogy testreszabott útmutatást nyújtsunk, afféle segédletként ehhez a könyvhöz.

Az Egyesült Államok 350 milliós lakosságának évente 6 milliárd receptet írnak fel egészségügyi szolgáltatók. Ez fejenként és évente tizenhét recept. Döbbenetes szám. Jó eséllyel te is szedsz egy vagy több gyógyszert. Az alternatívák megismerésével és a gyógyszerekre való támaszkodás csökkentésével több befolyásod lesz az egészségedre.

A Mercola Health Coach képzett, okleveles, komoly szakértelemmel rendelkező gyógyszerész orvosokkal segít ebben, akik mind ugyanarra a felismerésre jutottak karrierjük során, és számtalan páciensüket szoktatták le arról, hogy mindenben a gyógyszerekre támaszkodjanak. Tudják, hogy a gyógyszer csak a tüneteket kezeli.

Sokszor csak ront az egészségügyi problémán ahelyett, hogy megoldaná. Ezzel a felismeréssel felvértezve átgondolták a szerepüket, és meg akarják szabadítani pácienseiket a receptre kapható gyógyszerek mankójától. Ezek az úttörő gyógyszerészek nem üvegeket töltenek meg. A testedet gyógyítják és regenerálják, hogy visszakapd a neked kijáró egészséget.

Arra biztatlak, hogy kíváncsian, nyitottsággal és a pozitív változás iránti elkötelezettséggel vágj neki ennek az utazásnak. Az egészséged és a bolygónk egészsége a mindennapos döntéseidtől függ. Ez a könyv a térkép, az alkalmazás pedig az iránytűd. Együtt el tudnak vezetni a neked kijáró egészséges, hosszú és örömteli élethez. Nem csupán olvasni fogsz… az életedet átformáló élmény vár rád.

Gratulálok, hogy megtetted az első lépést a jóllét felé, hogy elfogulatlanul szemléled a lehetőségeidet, és hogy felfedezted a benned szunnyadó erőt, meghozva az életedet örökre megváltoztató döntéseket. Nemcsak a saját életedet fogod átformálni, hanem példát, útmutatást nyújthatsz másoknak is. A valódi egészség és életerő megtestesítőjeként lelkesítő hatással leszel a környezetedre, hogy ők is fedezzék fel a saját erejüket, kérdőjelezzék meg a status quót, követeljenek jobb életet maguknak és a szeretteiknek.

Ez a tudás hatalma. Bízz abban, hogy képes vagy visszanyerni az egészségedet. A létező legnemesebb cél.

Vágjunk bele!

Olvasd be ezt a QR-kódot, és szerezz ingyenes hozzáférést a Mercola Health Coach applikációhoz (angol nyelven), amely segít nyomon követni az étkezéseidet, a makrotápanyag-beviteledet, és monitorozni a fejlődésedet.

1. FEJEZET

A túláradó egészséghez és a megújult energiához vezető út

Kimberly harmincöt éves irodavezető, akinek története biztosan ismerős lesz. Sokunkhoz hasonlóan úgy kell megfelelnie a munkahelyén, hogy közben a családjára és az egészséges életmódra is jusson ideje. Kimberly úgy érezte, hogy mindent jól csinált. Zsírszegény ételeket evett, mindig teljes kiőrlésű gabonát választott, edzett, amikor tudott. Érthető módon megdöbbent, amikor 2-es típusú diabéteszt állapítottak meg nála. Hogy történhetett ilyesmi, ha ilyen sokat tett az egészségéért?

Tekintsük át Kimberly napi rutinját, és keressük meg az „egészséges” döntések rejtett buktatóit. Nem kizárt, hogy a saját szokásaidra is ráismersz ezek között.

Kimberly minden reggel zabpelyhet reggelizik a gyerekeivel. A dobozokon olyan egészségügyi állítások virítanak, mint „szívbarát” és „tele fontos vitaminokkal és ásványi anyagokkal.” Az sokkal kisebb betűkkel van feltüntetve, mennyi cukor és tartósítószer van ebben az elterjedt reggelifélében.

Amikor több ideje van, Kimberly zabkását eszik, amit még egészségesebbnek tart. Nem tudta, hogy a legtöbb nem organikus zabféle tele van glifozáttal, a szüret idején a szárításhoz használt gyomirtó szerrel. Évek óta próbálom felhívni a figyelmet a glifozát veszélyeire, de nagyon sok „egészséges” élelmiszerbe bekerült.

Ebédre salátát eszik grillezett csirkehússal, amit egy népszerű gyorsétterem-láncnál vásárol. Egészséges választásnak tűnik, igaz? Mégsem az. A salátaöntet tele van gyulladáskeltő magolajjal. De a csirkehússal is sok a gond. A legtöbb kereskedelmi forgalomba kerülő csirke sok ómega-6 zsírsavat fogyaszt (igen, jól sejted) magolajok formájában. Ez gyulladásos dominóhatást indít el a szervezetben. A jégsaláta minimális tápértéket jelent, a mutatóba mellé tett néhány zöldség pedig tele van tartósítószerekkel.

A vacsora egy „könnyű” gyorsfagyasztott étel vagy egy wokban, „szívbarát” növényi olajokkal sütött fogás. Az apróbetűs részben viszont kiejthetetlen nevű összetevők és tartósítószerek sorát találjuk. A zöldségek szottyadtak és túl vannak főzve, a „zsírszegény fehérje” jelentősen feldolgozott húshelyettesítő, amelynek a kalóriatartalma jórészt magolajokból származik. Még a desszertként fogyasztott alma sem mentesül a gyanú alól. 1-metilénciklopropénnel permetezték, amelynek hála frissnek tűnik, jóval a természetes élettartamán túl is.

Ismerős? Lehet, hogy máris bólogatsz, ráismertél a saját jól bevált „egészséges” ételeidre. Kimberlyt tényleg a jó szándék vezérelte, de finomított szénhidrátokban és rejtett cukrokban gazdag étrendbe lavírozta magát. Amikor Kimberly orvosa rámutatott erre, szénhidrátokban szegény étrendre váltott, remélve, hogy helyreáll az egészsége. Csüggedten tapasztalta, hogy a helyzet tovább romlott. Most jön az érdekes rész. Nagyon figyelj, lehet, hogy hasonló egészségügyi problémáid vannak.

A valódi bűnös: a növényi és magolajok

Kimberly étrendjében (és a tiédben) nem a szénhidrát vagy a cukor okozta a legnagyobb gondot. Hanem a növényi olajok és magolajok túlzott fogyasztása. Ezek mindenben ott rejtőztek, amit evett, a salátaöntettől egészen az „egészséges” fagyasztott ételekig. Még az otthon készült ételekhez is olajokat használt.

Adja magát a kérdés: „De ezek az olajok elvileg hasznosak számunkra, nem?” Ezt sulykolják folyamatosan, igaz? Kapaszkodj erősen, mert lehet, hogy most a feje tetejére fogom állítani, amit eddig az egészséges táplálkozásról hallottál.

Szóval: a mag- és növényi olajokat elsősorban ómega-6 zsírsavak alkotják. A józan ész azt diktálná, hogy ezek „esszenciálisnak” minősüljenek, mivel a szervezet nem tudja előállítani őket. De (és ez nagybetűs DE), mindössze napi 1000-2000 milligrammra van szükséged ezekből. Ehhez képest mennyit fogyasztott Kimberly? Nagyjából 60 000 milligrammot minden egyes nap!

Hogyan jött ez össze? Sáfrányolajból, napraforgóolajból, kukoricaolajból és szójaolajból. Ezeket minden feldolgozott élelmiszerben megtalálhatjuk, gyakran a telített zsírsavak egészséges alternatívájaként hirdetik őket. Kimberly linolsav-bevitele (a magolajok első számú zsírsava) a napi kalóriabevitelének több mint 25%-át adta.

Csak viszonyításképp: az ő nagyanyja előtti nemzedék esetében ez az arány 1-2%-ot tett ki. Ez a drámai növekedés (körülbelül hússzoros változás!) felér egy katasztrófával. Nem csak Kimberly számára. Az átlagos amerikai étrendet fogyasztók egy hajóban eveznek vele.

Miért ártalmas a túl sok ómega-6?

A következő lépésként vegyük sorra, mit tesz az ómega-6 zsírsavak túlzásba vitt fogyasztása a szervezettel. Először is az egész testre kiterjedő gyulladást okoz. A gyulladás pedig jelentős tényező az inzulinrezisztenciában. Ha a sejtek kevésbé érzékenyek az inzulinra, a test nehezebben szabályozza a vércukorszintet. A hasnyálmirigy nem tehet mást, fokozza az inzulintermelést. Ez idővel a hasnyálmirigy működési zavarához és 2-es típusú diabéteszhez vezet. Ez történt Kimberlyvel is.

De ez csak a kezdet. Ezek az olajok megváltoztatják a sejtmembránok összetételét és működését, akadályozva a mitokondriumok munkáját. Nem képesek hatékonyan szállítani és oxidálni a zsírokat, ami a zsír felhalmozódásához és elhízáshoz vezet. Tekintsd a mitokondriumokat a sejtek erőműveinek. Ha nem szuperálnak jól, azt az egész test megsínyli.

Az inzulinrezisztencia azzal árt a mitokondriumoknak, hogy megzavarja a sejtek energiaérzékelő jelútjait. Az AMP aktiválta protein-kináz (AMPK) nevű enzim a sejtek anyagcseréjének „főkapcsolója.” Ennek a jelútnak a zavara elhízást és fáradtságot eredményez. Nem egyszerűen a testtömeged nő meg. Csökken az energiaszinted. A mitokondriumok működési zavara és a csökkent AMPK-tevékenység miatt az étvágyért felelős hormonok, a leptin és a ghrelin is megkergül. Az eredmény? Megnövekedett étvágy és túlevés. Többet eszel, és még több ételre vágysz.

Az oxidatív stresszről se feledkezzünk meg. A káros olajok jelenléte oxidatív metabolitok létrejöttét eredményezi, amelyek károsíthatják a sejtszöveteket és a fehérjéket. Ráadásul több LDL-koleszterin (ez a „rossz” fajta) oxidálódik, ami az artériákat elzáró plakkok kialakulásához vezet.

Mindezek együttesen magas vérnyomást okoznak, ami a metabolikus szindróma kulcseleme. Ez a tünetegyüttes komolyan veszélyezteti a szív egészségét, a magas vérnyomás mellett a magas vércukorszint, a túlzott hastáji zsírszövetképződés és rendellenes koleszterinszint is a részét képezi.

Hogyan csökkentheti a fogamzásgátlás a szellemi frissességet?

Kimberly egészségügyi rejtélyének következő, talán számodra is aktuális eleme a fogamzásgátlás volt. Kimberly évek óta szedett fogamzásgátló tablettákat. Sok nőtársához hasonlóan nem tudta, hogy a tabletták egyeseknél súlygyarapodást okoznak, különösen hastájékon. Ez a fajta zsírszövet egyértelmű kapcsolatban áll a metabolikus szindrómával.

A fogamzásgátló tabletták megzavarják a glükóz feldolgozását is.

Ez inzulinrezisztenciához vezet. Ezenkívül növelik a trigliceridek és az LDL („rossz”) koleszterinszintjét, ugyanakkor csökkentik a HDL („jó”) koleszterinét, ami növeli a szívbetegségek kockázatát.

A fogamzásgátló tabletták fontos szerepet töltenek be a nők életében; ha azonban hosszú távon tervezel szájon át bevett fogamzásgátlót szedni, járj rendszeresen orvosi ellenőrzésre.

Kimberly története egy ébresztő. Megmutatja, hogy az egészséges életmódra irányuló jó szándékú erőfeszítéseink hogyan sülhetnek el visszafelé a megfelelő információk nélkül. Az élelmiszeripar mesterien ért ahhoz, hogy a feldolgozott élelmiszereket egészséges alternatívaként reklámozza, de mint láthatjuk, a valóság egészen más.

Az „egészséges” élelmiszerek mögött álló nagyvállalatok

Hadd osszam meg veled egy évtizedekkel korábbi felismerésemet: az élelmiszer- és gyógyszeripart nem érdekli a fogyasztók egészsége. Csak a nyereség. És rendkívül kifinomult módszerekkel vesznek rá, hogy megvegyük a termékeiket, gyakran a saját jóllétünk kárára.

Vegyük például a fogyasztóknak szánt reklámokat. Csak az Egyesült Államokban és Új-Zélandon engedélyezik, hogy a gyógyszergyártó vényre kapható szereket reklámozzon a fogyasztóknak. Évek óta tiltakozom a gyakorlat ellen. A hirdetések az érzelmekre próbálnak hatni, és elhitetik veled, hogy csak a legújabb tablettát szedve élhetsz teljes életet. Kiemelik az előnyöket, aztán villámgyorsan elmotyogják a hátrányokat. Ez nyilván torzítja a képet, hogy mennyire tűnik biztonságosnak és hatékonynak gyógyszer.

De ez még mindig nem a legnagyobb gond. A vállalatok nem érik be a hirdetésekkel, beszivárogtak az egészségünkkel kapcsolatos döntéseket megalapozó kutatásokba is. Az eufemisztikusan szponzorált kutatásnak hívott jelenség alattomosabb, mint gondolnád.

A vállalat maga nyújt anyagi támogatást a termékeiken végzett kutatáshoz, ami papíron jól hangzik. A több kutatás mindig jó. De van egy kis bökkenő: az így finanszírozott kutatásokat eleve úgy tervezik meg, hogy jó színben tüntessék fel a terméket. Megválogatják a résztvevőket, rosszul állítják össze a kontrollcsoportokat vagy a terméknek kedvezően torzítják az adatokat.

Sőt, ha kedvezőtlen eredményeket látnak, egyszerűen idő előtt leállítják a kutatást. Semmilyen törvény nem írja elő a kutatások nyilvánosságra hozatalát, így a negatív eredményeket egyszerűen a szőnyeg alá söprik. A vállalatok törvényesen manipulálhatják a tudományos eredményeket, és így a termékeikről kialakult képet.

A Vioxx-botrány: egy intő példa

Hadd mutassak be egy történetet, amely tökéletesen illusztrálja az ilyen fajta vállalati befolyás veszélyeit. 1999-ben a Merck bemutatta a Vioxx nevű fájdalomcsillapítót. Áttörésnek nevezték, mivel állításuk szerint ritkábban okozott hasfájást, mint más fájdalomcsillapítók. Nekem egyből gyanús volt. Még cikket is írtam a hírlevelem olvasóinak, már a Vioxx megjelenése előtt figyelmeztetve őket a szív- és érrendszeri kockázatokra.

Mint kiderült, joggal gyanakodtam. 2000-re kutatással igazolták, hogy a Vioxx jelentősen növelte a szívroham és a stroke kockázatát. Egy 2001-es tanulmány kimutatta, hogy a Vioxxot szedő páciensek esetében négyszer magasabb volt a szívroham esélye, mint a más fájdalomcsillapítót szedőknél. Merck ezután sem vonta ki a piacról a terméket, hanem még agresszívabban reklámozta, elbagatellizálva a kockázatokat és hangsúlyozva az előnyöket.

2004-ben egy kiterjedt kutatás állapította meg, hogy a Vioxx használata hosszú távon megkétszerezte a szívroham és a stroke kockázatát. A Merck csak ezután hívta vissza a gyógyszert. De a baj már megtörtént. Egyes becslések szerint akár hatvanezren veszíthették életüket a Vioxxszal kapcsolatos szív- és érrendszeri problémák miatt. Ez több, mint ahány amerikai katona elesett a vietnámi háborúban, pusztán azért, mert a nyereség fontosabb volt az emberéletnél.

Gigantikus botrány lett az esetből. Több ezer pert indítottak a Merck ellen, amely végül 2007-ben 4,85 milliárd dollár kártérítést fizetett egy peren kívüli egyezséget követően. De a pénz nem adja vissza az elveszett életeket és teszi semmissé az okozott fájdalmat.

Törjük meg a zavaros egészségügyi szabályok ördögi körét

Szinte hallom is a kérdésedet: „Nincsenek szabályok az ilyen trükközés ellen?” De, vannak, ám az elvileg a fogyasztókat védő szervezetekben jelentős befolyása van a vállalatoknak, amelyeket ellenőrizniük kellene.

Ezt a jelenséget „forgóajtónak” keresztelték el, és a szabályozó rendszerünk egyik legsebezhetőbb pontja. A gyógyszer- és élelmiszeripari vállalatok vezető tisztviselői gyakran kapnak fontos posztokat az FDA-nél (Food and Drug Administration – Élelmiszer- és Gyógyszerfelügyelet) vagy a USDA-nél (United States Department of Agriculture – Az Egyesült Államok Mezőgazdasági Minisztériuma). Amikor távoznak a közszolgálatból, szinte mindig nagyon jól fizető állások várják őket abban az iparágban, amelyet korábban elvileg nekik kellett volna felügyelniük.

A szabályozó szervek és az iparág közötti elmosódott határok nyilvánvaló érdekellentétet teremtenek. Ez az egyik oka annak, hogy a káros termékek ilyen sokáig maradnak forgalomban.

A Vioxx-botrány, Kimberly szokásai, a marketing, az elfogult kutatások: lehangoló az összkép. De a tudás hatalom. Az ismereteid bővítésével fokozatosan a saját kezedbe veheted az egészséged feletti irányítást. Következzen egy fontos lecke: hogyan kelhetsz át a félretájékoztatás aknamezőjén, hogy tájékozott egészségügyi döntéseket hozz a magad és a családod számára?

A celebek egészségtippjei… amikről nem tudtad, hogy szükséged van rájuk

A mai világban az egészséget érintő döntésekben komoly súllyal esnek latba a celebek ajánlásai. Ezek a sztárok nem pusztán termékeket árulnak, hanem életmódokat és álmokat. Ha a kedvenc színészed egy új étrend-kiegészítőről áradozik, vagy egy popsztár bizonygatja egy étrend hatékonyságát, könnyű elcsábulni. Sok páciensem dőlt be hírességek által hirdetett egészséghóbortoknak, de gyakran nagyot kellett csalódniuk.

A közösségi média a sokszorosára fokozta a hatást. Az influenszerek az új celebek. A tökéletes életük és gondosan megkomponált hír- és képfolyamuk tovább erősítették a trendet. Megosztják a véleményüket és a napi rutinjukat a követőikkel, akik úgy érezhetik, közvetlenül hozzájuk szólnak. Így a termékek ajánlása személyesebbnek, megbízhatóbbnak tűnik. Olyan, mint egy baráti tanács… leszámítva, hogy ezt a barátot jól megfizetik, hogy befolyásolja a döntéseinket.

Az egészségügyi szektor fogyasztóit még könnyebb ilyen marketinggel manipulálni. Mindenki szeretné, ha jól nézne ki, és jól érezné magát. Ha egy fizikailag kifogástalan állapotú, egészségtől kicsattanó influenszer azt mondja, hogy egy bizonyos terméknek köszönheti a külsejét, azt sugallja, hogy ezzel a vásárlással bárki elérheti ugyanazt az eredményt. De ne feledjük, gyakran egy gondosan tervezett illúziót látunk.

Lássunk, milyen, amikor látványos balhé lesz egy celeb ajánlásából: a Kim Kardashian-féle QuickTrim- és Shape-Ups-botrányt. Kim és testvérei teljes erőbedobással népszerűsítették a QuickTrim nevű fogyasztószert, azt állítva, annak köszönhetik világhírű alakjukat. Milliók vásárolták meg, hasonló hatást remélve.

A termék jogi össztűz alá került a megtévesztő marketing miatt. A felhasználók nem tapasztaltak fogyást, ráadásul több összetevővel kapcsolatban merült fel, hogy veszélyes lehet. Az izomgörcstől a veseelégtelenségig számos mellékhatásról számoltak be. Az elkerülhetetlen pert 5 millió dolláros megállapodással zárták le. Nem csak arról volt szó, hogy a termék nem teljesítette, amit ígért… veszélyes volt az egészségre.

A Shape-Ups története ugyanilyen szomorú. Kardashianék ezúttal Skechers cipőket hirdettek, azt állítva, hogy pusztán a járással fogyást és feszes izmokat lehet elérni. A Federal Trade Commission vitatta ezt, a vége egy 40 millió dolláros kártérítés lett. Ennyiből is világos, milyen félrevezetőek lehetnek a celebek ajánlásai. Olyan termékekre beszélhetnek rá, amelyek nem, hogy nem hatékonyak, hanem egyenesen károsak.

Az öngondoskodás forradalma… amiről nem is tudtad, hogy szükséged van rá

Persze most somolyogsz magadban, hogy te túl okos vagy ahhoz, hogy bedőlj az ilyesmiknek. De ezek a marketingstratégiák a racionális gondolkodást megkerülve az érzelmeket célozzák. Nem a logika dönt, hanem a pszichológia.

A vállalatok kifinomult adatbányász módszerekkel alakítják ki a személyre szabottság látszatát a hirdetéseikben. A ’fear of missing out’ (FOMO – „félelem a kimaradástól”) érzésére, a társadalmi elfogadottság iránti vágyra és az azonnali örömszerzés igényére játszanak rá. Így akár a legjózanabb embereket is meggondolatlan döntésekre vehetik rá.

Ez az egészségi termékek esetében különösen veszélyes. Mindenki gyors megoldásra és csodaszerekre vágyik. Ha egy reklám gyors fogyást és azonnali fájdalomenyhítést ígér, nehéz ellenállni neki. De a gyors megoldások mögött gyakran egészségügyi kockázatok rejlenek, amelyek hosszú távú problémákat okozhatnak.

Szabadulj ki az ultrafeldolgozott ételek csapdájából

Térjünk át egy másik témára, és tekintsük át, milyen jelentősen változtak az evési szokásaink az elmúlt fél évszázadban. 1970-ben százból nagyjából minden tizenötödik amerikai számított túlsúlyosnak. Ma már százból negyvenkettő. Majdnem megháromszorozódott a számuk!

Mi történt? Nos, gyökeresen átalakult az élelmiszerek jellege. 1970-ben a házikoszt volt a jellemző, csak ritkán vagy különleges alkalmakkor jártak étterembe. Ma már szinte minden nagyobb utcán találni gyorséttermeket és kisebb-nagyobb élelmiszerboltokat. Az Egyesült Államok a 15 legelhízottabb ország egyikévé vált.

A változás időben egybeesik az ultrafeldolgozott élelmiszerek megjelenésével. Mindenhol megtalálhatók a boltok polcaitól kezdve az irodai ételautomatáig. Úgy vannak megtervezve a só, cukor és zsiradékok patikamérlegen számolt arányával, hogy ellenállhatatlanok legyenek, hogy további sóvárgást keltsenek. Bár kielégítik az azonnali evési vágyat, szinte nulla tápértékük van.

Az ultrafeldolgozott élelmiszerek maximális ízt és kényelmet biztosítanak, minimálisan táplálva a testet. Általában magas a kalória, és alacsony a tápanyagtartalmuk. Mintha olyan üzemanyagot töltenénk az autóba, amely működteti ugyan a motort, de fokozatosan tönkreteszi.

Annyira mindennapossá váltak, hogy a többség már át sem látja, hogy az étrendje mekkora részét teszik ki az ultrafeldolgozott termékek. A reggeli zabpehelytől a késő esti nassolnivalóig az életünk minden pillanatában jelen vannak. Kéznél vannak, gyorsan fogyaszthatóak, és legyünk őszinték, élvezetesek. De túl nagy egészségügyi árat fizetünk értük.

Az ilyen ételek elterjedtsége a mostani egészségügyi krízis egyik központi eleme. Nagyban hozzájárultak az elhízási világjárványhoz, de a súlygyarapodásnál jóval nagyobb károkat okoznak. Az ultrafeldolgozott élelmiszerek kapcsolatba hozhatók a szívbetegségek, a diabétesz és egyes ráktípusok megnövekedett kockázatával. Sosem szabad elfelejtenünk, hogy a kényelemnek ára van.

Egészségügyi tévhitek és az étrendek rejtett veszélyei

Ebben a fejezetben korunk egészségügyi döntéseiről és azok veszélyeiről volt szó. A nagyvállalatok érdekei és a ravasz marketingjük eltorzította az egészségről kialakult képünket, amit jól illusztrálnak Kimberly úgymond egészséges szokásai és a társadalmi szintű változások a táplálkozásban.

A reklámokban alkalmazott, kifinomult viselkedéspszichológia egyre nehezebbé teszi a racionális döntések meghozatalát. A hirdetési szakemberek az elfogadottság iránti vágyunkat, a FOMO érzését és az azonnali örömszerzés igényét fordítják ellenünk. Olyan környezetet teremtettek, amelyben az egészségügyi termékek impulzusvásárlása megszokottá vált.

Szó volt arról, hogy a hírességek és influenszerek bevonása miként hat az érzelmekre és ígéri álmaink megvalósulását, gyakran letérítve a fogyasztót az egészséges útról. Azt is bemutattuk, hogy az élelmiszer- és gyógyszeripar a vevőik jólléte helyett csak a nyereségükkel törődnek.

Mindezek tetejébe az elmúlt évtizedekben gyökeresen átalakult az amerikai étrend. A finom és kényelmes, de tápanyagokban szegény ultrafeldolgozott élelmiszerek elterjedése elhízást és egészségügyi problémák sorát hozta magával.

Rendkívül megfontoltnak kell lenned az egészségügyi döntéseid kapcsán. A befolyásolásodra szolgáló módszerek ismerete hasznodra lesz, ahogy visszaszerzed az irányítást az egészséged felett. Sok „egészséges” termék nem az, aminek tűnik. A valódi egészséget nem egy hírességek által reklámozott étrend-kiegészítőben vagy gyors megoldást ígérő termékben találod meg. Tájékozott döntéseket kell hoznod, és vissza kell térned a valódi, teljes értékű ételekre.